A Tanács 2005/97/EK rendelete

(1997. október 9.)

az Algériából származó olívaolaj behozatalára vonatkozó különleges rendelkezések alkalmazására irányuló egyes szabályok megállapításáról

AZ EURÓPAI KÖZÖSSÉGEK TANÁCSA,

tekintettel az Európai Közösséget létrehozó szerződésre és különösen annak 113. cikkére,

tekintettel a Bizottság javaslatára,

mivel az Európai Gazdasági Közösség és az Algériai Népi Demokratikus Köztársaság között létrejött együttműködési megállapodás [1] – a továbbiakban "Együttműködési Megállapodás" – 16. és 17. cikke, valamint B melléklete különleges rendelkezéseket ír elő az 1509 és 1510 KN-kód alá tartozó, teljes egészében Algériában létrejött és közvetlenül ebből az országból a Közösség területére szállított olívaolaj behozatalára;

mivel az 15091010, 15091090 és 15100010 KN-kód alá tartozó olívaolajokra a különleges rendelkezések az alkalmazandó lefölözésből az Együttműködési Megállapodás 16. cikke (1) bekezdésének a) pontjában előírt csökkentésnek megfelelően 100 kg-onként 0,7245 ECU átalány levonását írják elő; mivel, amennyiben Algéria exportdíjat vet ki, ezek a rendelkezések az említett lefölözésnek a különdíj összege szerinti, az Együttműködési Megállapodás 16. cikke (1) bekezdésének b) pontjában előírt csökkentésnek megfelelő, de a 100 kilogrammonkénti 14,60 ECU-t meg nem haladó további csökkentését, valamint az Együttműködési Megállapodás B mellékletében előírt kiegészítő összegnek megfelelő 100 kilogrammonkénti 14,60 ECU csökkentést írnak elő;

mivel a többoldalú kereskedelmi tárgyalások uruguayi fordulóján megkötött Mezőgazdasági Megállapodás [2] előírja, hogy a mezőgazdasági termékek behozatalára vonatkozó változó lefölözéseket 1995. július 1-jétől rögzített vámokkal kell felváltani;

mivel a rendelkezések továbbvitele új végrehajtási szabályok elfogadását, és az Algériából származó olívaolaj behozataláról szóló, 1976. június 24-i 1514/76/EGK tanácsi rendelet [3] hatályon kívül helyezését követeli meg;

mivel az Együttműködési Megállapodás értelmében a külön exportdíjnak a Közösségbe való behozatalkor meg kell jelennie az olívaolaj árában; mivel a szóban forgó rendelkezések megfelelő alkalmazásának biztosítása érdekében el kell fogadni a szükséges intézkedéseket annak biztosítására, hogy a díjat legkésőbb az olaj behozatalakor megfizessék;

mivel, ha az Együttműködési Megállapodásban előírt különleges rendelkezés jelenlegi feltételeit – különösen az összegek tekintetében – módosítják, vagy ha új megállapodást kötnek, szükség lehet ennek a rendeletnek oly módon történő kiigazítására, hogy tartalmazza ezeket a változtatásokat; mivel rendelkezni kell arról, hogy ezeket a kiigazításokat a Bizottság az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendelet [4] 38. cikkében megállapított eljárásnak megfelelően fogadja el;

mivel a 2146/95/EK rendelettel [5] a Bizottság átmeneti intézkedésként 1997. június 30-ig egy autonóm rendszert vezetett be; mivel ezért ezt a rendeletet 1997. július 1-jétől kell alkalmazni,

ELFOGADTA EZT A RENDELETET:

1. cikk

Ez a rendelet az Algériából származó olívaolaj behozatalára vonatkozó különleges rendelkezések alkalmazására állapít meg egyes szabályokat.

2. cikk

(1) Az 15091010, 15091090 és 15100010 KN-kód alá tartozó, teljes egészében Algériában létrejött és közvetlenül ebből az országból a Közösség területére szállított, finomítási eljárásnak alá nem vetett olívaolajra alkalmazandó vám mértékét 100 kilogrammonként 0,7245 ECU-vel csökkentik.

(2) Ha Algéria külön exportdíjat állapít meg a teljes egészében Algériában létrejött és közvetlenül ebből az országból a Közösség területére szállított fenti olívaolaj-fajtákra, a vám mértékét a külön exportdíjnak megfelelő, de 100 kilogrammonként a 14,60 ECU-t meg nem haladó összeggel tovább csökkentik.

(3) A (2) bekezdésben előírt vámcsökkentés minden olyan olívaolaj-behozatalra alkalmazandó, amelynek esetében az importőr az olaj behozatalakor igazolja, hogy a külön exportdíj a behozatali árban megjelenik.

3. cikk

(1) Az 15099000 KN-kód alá tartozó, teljes egészében Algériában létrejött és közvetlenül ebből az országból a Közösség területére szállított, finomítási eljárásnak alávetett olívaolajra alkalmazandó vám mértékét 100 kilogrammonként 4,661 ECU-vel csökkentik.

(2) A 15100090 KN-kód alá tartozó, teljes egészében Algériában létrejött és közvetlenül ebből az országból a Közösség területére szállított, finomítási eljárásnak alávetett olívaolajra alkalmazandó vám mértékét 100 kilogrammonként 8,754 ECU-vel csökkentik.

4. cikk

A Bizottság e rendelet alkalmazásának részletes szabályait a 136/66/EGK rendelet 38. cikkében megállapított eljárás szerint fogadja el.

5. cikk

Ha az Együttműködési Megállapodásban előírt különleges rendelkezések jelenlegi feltételeit – különösen az összegek tekintetében – módosítják, vagy ha új megállapodást kötnek, a Bizottság a 136/66/EGK rendelet 38. cikkében megállapított eljárással összhangban elfogadja az abból következő, ehhez a rendelethez szükséges kiigazításokat.

6. cikk

Az 1514/76/EGK rendelet hatályát veszti.

7. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ezt a rendeletet 1997. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1997. október 9-én.

a Tanács részéről

az elnök

M. Delvaux-Stehres

[1] HL L 263., 1978.9.27., 2. o.

[2] HL L 336., 1994.12.23., 1. o.

[3] HL L 169., 1976.6.28., 24. o. Az 1900/92/EGK rendelettel (HL L 169., 1992.7.11., 1. o.) módosított rendelet.

[4] HL L 172., 1966.9.30., 3025/66. o. A legutóbb az 1581/96/EK rendelettel (HL L 206., 1996.8.16., 11. o.) módosított rendelet.

[5] HL L 215., 1995.9.9., 1. o.

--------------------------------------------------